ORDE do 7 de xuño de 2007 pola que se aproban os estatutos do Colexio Oficial de Axentes Comerciais da Coruña.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/06/2007

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo e asumiuse polo Decreto 337/1996, do 13 de setembro, da Xunta de Galicia, tendo a Consellería de Presidencia, Administracións Públicas e Xustiza, asignadas as competencias nesta materia, en virtude do Decreto 37/2007, do 15 de marzo, polo que se establece a estrutura orgánica de citada consellería.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón na súa disposición transitoria que os colexios profesionais que estivesen constituídos á entrada en vigor desta lei adaptarán os seus estatutos a ela.
Dando cumprimento a esta disposición o Colexio Oficial de Axentes Comerciais da Coruña, acordou en Asemblea Xeral que tivo lugar o 4 de maio de 2007, a aprobación dos estatutos. Posteriormente foron comunicados a esta consellería para os efectos da súa aprobación definitiva, despois da cualificación de legalidade, tal como dispón o artigo 18.1º da Lei 11/2001, do 18 de setembro.
Tendo en conta o exposto, e verificada a adecuación á legalidade dos devanditos estatutos e en uso das facultades que me foron conferidas,
DISPOÑO:
Artigo único
Aprobar os estatutos do Colexio Oficial de Axentes Comerciais da Coruña, que figuran como anexo a esta orde.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 7 de xuño de 2007.
José Luis Méndez Romeu
Conselleiro de Presidencia, Administracións
Públicas e Xustiza
ANEXO
Estatutos do Colexio Oficial de Axentes
Comerciais da Coruña
Os colexios de axentes comerciais agrupan no seu censo todos os profesionais da mediación mercantil privada, e foron creados por Real decreto do Ministerio de Traballo, Comercio e Industria do 8 de xaneiro de 1926. A definición de axente comercial atópase contida no artigo 2º do Estatuto xeral de colexios de axentes comerciais e o seu Consello Xeral aprobado polo Real decreto 118/2005, do 4 de febreiro, publicado no BOE do 16 de febreiro seguinte.
TÍTULO I
Recoñecemento e radicación
Artigo 1º
De conformidade co disposto no artigo 13 do Real decreto do Ministerio de Industria, Turismo e Comercio 118/2005, do 4 de febreiro, publicado no BOE do 16 de febreiro seguinte, existe o Colexio Oficial de Axentes Comerciais da Coruña, cuxa competencia e ámbito territorial se estende á súa provincia agás o termo municipal de Ferrol.
Artigo 2º
O colexio foi creado polo Real decreto do Ministerio de Traballo, Comercio e Industria do 8 de xaneiro de 1926, coas súas reformas posteriores e conservando a súa personalidade xurídica e o seu patrimonio, rexerase no sucesivo polo Estatuto xeral de colexios de axentes comerciais, aprobado polo Real decreto do Ministerio de Industria, Turismo e Comercio 118/2005, do 4 de febreiro, publicado no BOE do 16 de agosto seguinte, polas disposicións contidas na Lei 2/1974, do 13 de febreiro, sobre colexios profesionais, modificada pola Lei 7/1997, do 14 de abril, de medidas liberalizadoras en materia de solo e de colexios profesionais, o Real decreto-lei 9/2000, do 23 de xuño, de medidas urxentes de intensificacións da competencia dos mercados de bens e servizos, e polos presentes estatutos, pola lexislación en materia de colexios profesionais especialmente pola Lei 11/2001, do 18 de setembro da Comunidade Autónoma de Galicia e polas normas de ámbito autonómico que, se é o caso, lle sexan de
aplicación.
Artigo 3º
O colexio está integrado no Consello Xeral de Colexios de Axentes Comercias de España.
Artigo 4º
O colexio desempeñará a condición de corporación de dereito público, correspondéndolle a representación, coordinación, xestión e defensa dos intereses profesionais de todos os seus inscritos, calquera que sexa a natureza e clase de contrato que os vincule co seu mandante. Gozará de autonomía propia no desenvolvemento da súa xestión.
Artigo 5º
O carácter exclusivamente profesional do colexio impídelle a estes realizar actos de ostentación de carácter político ou confesional; sen prexuízo das decisións adoptadas a este respecto pola Asemblea Xeral.
TÍTULO II
Da inscrición obrigatoria no Colexio
de Axentes Comerciais
Artigo 6º
As persoas que teñan o seu domicilio no territorio comprendido no ámbito territorial do colexio deberán solicitar obrigatoriamente a súa inscrición nesteo, cando teñan ou pretendan ter por profesión permanente ou ocasional a de promover, negociar ou concretar operacións mercantís en nome e por conta dunha ou varias empresas mediante retribución e en zona determinada, cales queiran que sexan as características contractuais con que realicen o seu cometido, ben actuando con facultades para deixar obrigada a empresa mandante nas operacións en que interveñan, respondendo do bo fin destas, ou limitándose a promover tales operacións sempre que estas exixan a aprobación e conformidade da empresa, sen que o axente quede obrigado a responder do bo fin ou de calquera outro elemento da operación, conforme o regula a Lei 12/1992, do 27 de maio, sobre contrato de axencia.
Artigo 7º
Poderán pertencer aos colexios de axentes comerciais, coa denominación de colexiados «non exercentes», aqueles que non cumprindo os requisitos necesarios para incorporarse a un colexio, non exerzan a actividade de axencia comercial ou cesaran no exercicio das súas actividades.
TÍTULO III
Dos requisitos para a incorporación ao colexio
de Axentes Comerciais e a expedición
de títulos profesionais
Artigo 8º
1. Para incorporarse ao Colexio de Axentes Comerciais deberase solicitar por escrito, acreditar estar en posesión do título de axente comercial e satisfacer a cota de ingreso.
2. Para a obtención do título de axente comercial será necesario:
a) Ter capacidade legal para exercer o comercio.
b) Non estar inhabilitado ou incurso en incompatibilidade para exercer a profesión.
c) Ter superada a proba de aptitude convocada polo Consello Xeral, logo de aprobación do temario polo Ministerio de Industria, Turismo e Comercio. A proba convocarase polo menos unha vez ao ano.
Cumpridos os requisitos anteriores, o Ministerio de Industria, Turismo e Comercio, a través da Dirección Xeral de Política Comercial, e por proposta do Consello Xeral de Colexios de Axentes Comerciais de España, expedirá o título de axente comercial que se exixe para colexiarse.
Para a incorporación tanto de nacionais de estados membros do Espazo Económico Europeo coma de cidadáns de terceiros países será necesario cumprir cos mesmos requisitos ca os nacionais españois.
No primeiro caso, seralles de aplicación o Real decreto 253/2003, do 28 de febreiro, polo que se incorpora ao ordenamento xurídico español a Directiva 1999/42/CE, do Parlamento Europeo e do Consello do 7 de xuño de 1999, pola que se establece un mecanismo de recoñecemento de títulos respecto ás actividades profesionais a que se refiren as directivas de liberalización e de medidas transitorias.
No segundo, os cidadáns de terceiros países poderán acreditar os títulos estranxeiros que sexan homologados ao título de axente comercial conforme o establecido nos tratados internacionais nos que sexa parte o Reino de España ou naqueles en que o sexa a Unión Europea.
Artigo 9º
O procedemento para a solicitude, admisión e, se é o caso, denegación da colexiación, será o seguinte:
1. A solicitude, no modelo colexialmente aprobado, xunto coa documentación que en cada caso proceda, presentarase no colexio que corresponda.
2. O colexio emitirá resolución expresa e notificaraa dentro do mes seguinte ao da data de presentación da solicitude de colexiación.
3. Se transcorrido o prazo para resolver e notificar non se emitise resolución expresa, entenderase estimada a solicitude.
4. Se a decisión do colexio fose contraria á colexiación, a resolución conterá os motivos en que se fundamente a denegación. Contra este acordo poderá interpoñerse recurso de alzada ante o Consello Xeral no prazo dun mes contando desde o día seguinte a aquel en que teña lugar a notificación do acto.
5. A resolución do recurso deberá producirse no prazo de tres meses contando desde a data da súa presentación no rexistro correspondente. Transcorrido o dito prazo, se o órgano competente non lle notificou ao interesado resolución expresa, entenderase desestimado o recurso.
6. A resolución deste recurso poñerá fin á vía corporativa interna. Contra esta resolución caberá interpoñer o correspondente recurso contencioso-administrativo.
7. O colexio dará traslado ao Consello Xeral de todas as solicitudes de colexiación admitidas, para a formación do censo xeral.
Artigo 10º
Os estranxeiros que aspiren a afiliarse ao colexio e superen a proba de aptitude de ingreso neste, deberán acompañar tamén xunto cos documentos referidos no artigo anterior, a autorización expedida polo Ministerio de Traballo que os autorice concretamente a exercer a profesión de axente comercial na respectiva localidade da súa residencia.
Artigo 11º
Xunto á expedición da tarxeta profesional, estenderanse dúas fichas, en que constarán ademais da fotografía do inscrito, os datos relativos á súa filiación completa, data de inscrición e admisión, actividades principais dentro da súa profesión e, a ser posible, nome e enderezo das casas representadas. Unha das fichas remitirase ao Consello Xeral de Colexios e outra quedará arquivada no colexio respectivo.
Artigo 12º
Con todos os documentos referidos nos artigos anteriores, así como cos demais documentos achegados polo solicitante, abriráselles cadanseu seu expediente persoal que será individualizado co número do Rexistro Xeral de Colexiados dentro do colexio.
Artigo 13º
Previamente á entrega da tarxeta de identidade profesional e á apertura do expediente persoal de cada solicitante, este deberá aboar unha cota de ingreso, cuxa contía determinará para cada exercicio a Xunta de Goberno do colexio e non poderá ser inferior á fixada polo Consello Xeral con carácter nacional.
TÍTULO IV
Da cesión no exercicio da profesión
Artigo 14º
Pérdese a condición de colexiado por:
1. Falecemento.
2. Baixa voluntaria.
3. Sanción administrativa ou sentenza xudicial firme e definitiva que implique inhabilitación para o exercicio da profesión.
4. Sanción disciplinaria, imposta polo colexio en forma regulamentaria, que leve aparellada a suspensión do carácter de colexiado.
5. Non pagamento das cotas colexiais, logo de cumprimento polo colexio do disposto no artigo 16.
Artigo 15º
En caso de suspensión como consecuencia dun expediente sancionador, procederán os recursos que se establecen nestes estatutos e que serán detallados na comunicación que se lle remitirá ao interesado. A decisión de suspensión así acordada non será executiva ata que transcorra o prazo para recorrer, sen exercitarse este dereito ou fose confirmada a sanción.
Artigo 16º
A falta de pagamento das cotas de sostemento equivalentes a unha anualidade será causa de baixa no colexio. O colexio requirirá en forma ao colexiado para que aboe as cotas pendentes, e pasados trinta días desde a data do requirimento sen ter aboadas as cotas, e sen prexuízo das accións xudiciais pertinentes para exixir o seu pagamento, darase de baixa sen máis trámites, notificaráselle e faráselle saber que contra este acordo poderá interpoñer recurso de alzada ante o Consello Xeral no prazo dun mes, que comezará a contar desde o seguinte a aquel en que recibise a notificación ou no prazo que, se é o caso, proceda se fose competente o consello autonómico.
O colexiado que causase baixa por falta de pagamento das custas colexiais e solicite o seu reingreso, aboará as cotas non percibidas ata o momento da notificación colexial de baixa, con recarga do 10% simple anual, e, se é o caso, os gastos ocasionados debidamente acreditados.
Artigo 17º
De todas as baixas e notificacións, o colexio fará a difusión oportuna e dará traslado ao Consello Xeral, para a súa constancia e publicación, se é o caso, nos medios de comunicación colexial.
Artigo 18º
Poderá recuperarse a condición de colexiado, sempre que no momento da reincorporación se cumpran as condicións precisas para isto, nos seguintes casos:
1. Por solicitude de reincorporación cando a baixa se producise por decisión do colexiado.
2. Por indulto ou condonación das sancións impostas polas autoridades administrativas ou xudiciais.
3. Polo cumprimento da sanción de suspensión colexial.
4. Pola satisfacción das cotas pendentes, de conformidade co artigo 16 destes estatutos, cando isto fose a causa da baixa.
TÍTULO V
Dos dereitos e obrigas dos colexiados
Artigo 19º
Os colexiados terán os seguintes dereitos:
1. Participar na vida do seu colexio e asistir con voz e voto ás reunións dos órganos respectivos, nas condicións previstas nos estatutos xerais ou particulares e nos regulamentos correspondentes.
2. Ser electores e elixibles respecto dos órganos de cgoberno do olexio, de acordo coas normas electorais.
3. Informar e ser informados oportunamente das actuacións e da vida do seu colexio nos seus aspectos esenciais, e das cuestións que concreta e persoalmente lles afecten neste ámbito.
4. Utilizar os servizos establecidos polo colexio e acollerse aos sistemas de asistencia e previsión organizados por el, polos consellos autonómicos no seu caso e polo Consello Xeral, de acordo coas súas normas.
5. Gozar do asesoramento do colexio en cuestións profesionais de acordo coas normas establecidas nos seus estatutos.
6. Solicitar a mediación dos órganos de goberno do colexio nos casos de discrepancia entre colexiados, mediación que se levará a efecto se a acepta a outra parte.
7. Exercer ante os órganos xurisdicionais ou de goberno as reclamacións ou recursos que procedan, de acordo co establecido nos estatutos.
8. Facer uso do emblema colexial.
9. Todos os demais dereitos previstos nas normas legais e nos estatutos.
Artigo 20º
Son obrigas dos colexiados:
1. Aceptación e cumprimento do establecido no Estatuto, así como nas normas e acordos legal e estatutariamente adoptados polos órganos de goberno colexiais.
2. Contribuír ao sostemento económico do colexio satisfacendo as cotas que se establezan.
3. Cumprir respecto dos órganos de goberno do colexio, dos seus membros e de todos os colexiados, os deberes que impón o compañeirismo, a harmonía e a ética profesional.
4. Asistir aos actos corporativos cando desempeñen cargos representativos.
5. Respectar a libre manifestación de pareceres e non empecer directa ou indirectamente o funcionamento dos órganos de Goberno do colexio.
6. Comunicarlle ao colexio os seus cambios de domicilio para efectos colexiais.
TÍTULO VI
Das funcións do Colexio Profesional
de Axentes Comerciais
Artigo 21º
Da conformidade co disposto na Lei de colexios profesionais e no artigo 15 do Real decreto 118/2005, do Ministerio de Industria, Turismo e Comercio do 4 de febreiro de 2005, corresponden ao colexio as seguintes funcións:
1. Exercer cantas funcións lles sexan encomendadas pola Administración e colaborar con esta mediante a realización de estudos, emisión de informes, elaboración de estatísticas e outras actividades relacionadas cos seus fins que poidan serlles solicitadas e acorden formar por propia iniciativa.
2. Exercer a representación que establecen as leis para o cumprimento dos seus fins.
3. Participar nos consellos ou organismos consultivos da Administración en materia de competencia da profesión.
4. Realizar os exames de aptitude conforme o establecido no artigo 8, punto 2, parágrafo c).
5. Elaborar os estatutos particulares e as súas modificacións así como os regulamentos de réxime interior.
6. Exercer no seu ámbito, a representación e defensa da profesión ante a Administración, institucións, tribunais, entidades e particulares, con lexitimación para ser parte de cantos litixios afecten os intereses profesionais, e exercitar o dereito de pedimento conforme a Lei orgánica 4/2001, do 12 de novembro, reguladora do dereito de pedimento sen prexuízo do disposto no punto 3 do artigo 1 da dita lei.
7. Facilitarlles aos tribunais, conforme as leis, a relación de colexiados que puidesen ser requiridos para intervir como peritos nos asuntos xudiciais, ou designalos por si mesmos, en virtude de rotación ou quenda dentro da súa respectiva especialidade ou ramo a que pertenzan, sempre que acrediten a súa capacidade para isto.
8. Ordenar, no ámbito da súa competencia, a actividade profesional dos colexiados, velando pola ética e dignidade profesional, e exercer a facultade disciplinaria na orde colexial.
9. Organizar actividades e servizos comúns de interese para os colexiados, de carácter profesional, formativo, cultural, asistencial e de previsión e outros análogos, provendo ao sostemento económico mediante os medios necesarios.
10. Procurar a harmonía e colaboración entre os colexiados, impedindo a competencia desleal entre estes a través do exercicio das accións que as leis propugnan.
11. Exercitar as accións que as leis establecen para a represión do intrusismo.
12. Intervir, en vía de conciliación ou arbitraxe, nas cuestións que, por motivos profesionais, se susciten entre os colexiados.
12. Resolver por laudo, a instancia das partes interesadas, as discrepancias que poidan xurdir sobre o cumprimento das obrigas dimanantes dos traballos realizados polos colexiados no exercicio da profesión.
14. Establecer baremos de honorarios, que terán carácter puramente orientativo, así como asistir os colexiados na celebración dos seus contratos profesionais.
15. Facilitar a participación dos colexiados nos servizos e medios de formación e promoción profesional que con carácter xeral se organicen.
16. Cumprir e facer cumprir aos colexiados as leis xerais e especiais e os estatutos particulares e regulamentos de réxime interior, así como as normas e decisións adoptadas polos órganos colexiais en materia da súa competencia.
17. Cantas outras funcións redunden en beneficio dos intereses profesionais dos colexiados.
TÍTULO VII
Órganos de goberno do colexio
Artigo 22º
Os órganos de goberno do colexio serán os seguintes:
a) A Asemblea Xeral.
b) A Xunta de Goberno.
c) A comisión permanente.
d) O presidente.
Artigo 23º
1. A Asemblea Xeral de colexiados é o órgano supremo do colexio. Está composta por todo o censo de colexiados do ámbito territorial que, se é o caso, corresponda, cada un dos cales terá dereito a voz e voto, sempre que se encontre ao corrente das súas obrigas corporativas.
2. A participación na Asemblea Xeral será persoal, aínda que poderá ser por representación na forma establecida no artigo 37.7º do Estatuto xeral.
Artigo 24º
A Asemblea Xeral reunirase con carácter ordinario unha vez ao ano, despois do primeiro trimestre deste.
Á Asemblea Xeral deberán asistir o presidente e o secretario, ou aqueles que os substitúan, e quedará validamente constituída, cando asistisen a metade dos seus compoñentes, en 1ª convocatoria, e for cal for o número de asistentes en 2ª convocatoria.
Os acordos serán adoptados por maioría de asistentes e dirimirá os empates o voto do presidente.
Reunirase así mesmo con carácter ordinario, para a elección de membros da Xunta de Goberno no exercicio en que corresponda renovación. O acto da elección poderá celebrarse ao día seguinte hábil da xunta ordinaria, se a Xunta de Goberno o estimase conveniente.
Igualmente e de forma optativa, pode reunirse con carácter ordinario para asuntos de interese profesional, durante o cuarto trimestre.
Artigo 25º
Son competencias propias e exclusivas da Asemblea Xeral:
a) Coñecer e sancionar a memoria anual de actividades que lle someta a Xunta de Goberno.
b) Aprobar os orzamentos e regular, conforme os estatutos, os recursos económicos do colexio, así como designar unha comisión revisora de contas ou uns auditores para verificar o estado de contas.
c) Coñecer e aprobar, se é o caso, definitivamente a liquidación dos orzamentos e as contas de gastos, investimentos e ingresos de cada exercicio vencido.
d) Acordar as cotas periódicas ou de mantemento que se puidesen establecer.
e) Autorizar os actos de disposición dos bens inmobles e dereitos reais constituídos sobre estes, así como dos restantes bens patrimoniais que figuren inventariados como de considerable valor.
f) Promover a fusión ou absorción, segregación, ou disolución do colexio, e establecer, se é o caso, as delegacións que estime convenientes, determinando a súa demarcación, normas de funcionamento e competencias.
g) Ademais, a Asemblea Xeral coñecerá cantos outros asuntos lle someta a Xunta de Goberno por propia iniciativa ou por solicitude do número de colexiados que os estatutos establezan.
h) Elección dos órganos de Goberno e o seu presidente, así como a remoción dos mesmos por medio da moción de censura.
Artigo 26º
Das reunións da Asemblea Xeral levantarase acta que será remitida a todos os colexiados inscritos no censo.
Artigo 27º
A Asemblea Xeral reunirase con carácter extraordinario cando o acorde a Xunta de Goberno ou se solicite por escrito coas sinaturas comprobadas, polo menos dun número de colexiados que supere o 10%do censo.
Artigo 28º
Será preceptivo o acordo da Asemblea Xeral de Colexiados para o aumento ou modificación da cota mensual nas condicións sinaladas no artigo 25-d) destes estatutos. Igualmente requirirase a convocatoria de Asemblea Xeral Extraordinaria para o alleamento de bens inmobles ou gravame dos que integren o patrimonio do colexio, ou para establecer calquera clase de derrama ou contribución de carácter extraordinario entre os colexiados.
Artigo 29º
Será tamén preceptivo o acordo da Asemblea Xeral de Colexiados, ben en reunión ordinaria ou extraordinaria, para a aprobación do programa de investimentos que presente a Xunta de Goberno para realizar durante o exercicio, e cuxo desenvolvemento ou realización se levará a cabo pola comisión permanente.
Artigo 30º
Como órgano de execución e xestión dos acordos da Asemblea Xeral, así como do desenvolvemento permanente da Administración do colexio e organización dos seus servizos, existirá unha Xunta de Goberno integrada polo presidente, vicepresidente, tesoureiro, contador, secretario e seis vogais. Este número de vogais poderá ser aumentado por acordo da Asemblea Xeral de Colexiados, se así o aconsella o número de inscritos no censo. O secretario, terá voz pero non voto cando o cargo sexa ocupado por unha persoa contratada ao servizo do colexio e non por un colexiado electo.
Artigo 31º
Os cargos da Xunta de Goberno durarán catro anos, renovándose pola metade cada dous. Vacarán na primeira renovación os cargos de vicepresidente, secretario se o cargo fora de elección, contador e vogais de número impar, e na segunda, os de presidente, tesoureiro e vogais de número par.
Artigo 32º
Todos os membros que integren a Xunta de Goberno, deberán encontrarse no exercicio activo da profesión debidamente acreditada. Poderá, non obstante, reservarse unha cuarta parte do número dos vogais da xunta, para colexiados non exercentes. En todo caso, o cargo de presidente desempeñarase sempre por persoa que se encontre no exercicio activo da profesión.
A Xunta de Goberno reunirase, polo menos, unha vez cada trimestre.
Todos os membros da Xunta de Goberno teñen dereito a:
a) Recibir, coa antelación necesaria, a convocatoria coa orde do día das reunións.
b) Participar nos debates das sesións.
c) Exercer o seu dereito a voto e formular o seu voto particular, así como expresar o sentido do seu voto e os motivos que o xustifican.
d) Formular rogos e preguntas.
e) Obter a información precisa para cumprir as funcións asignadas.
Os membros da Xunta de Goberno ou da comisión permanente non se poderán atribuír as funcións de representación recoñecidas a estes órganos colexiados, salvo que expresamente se lles outorgase por un acordo validamente adoptado, para cada caso concreto, polo propio órgano.
f) Todos os compoñentes da Xunta de Goberno deste colexio, poderán desempeñar en actos oficiais e solemnes, como distintivo do seu cargo, unha medalla de prata, ovalada, que reproduce o emblema profesional, suxeita ao colo con cordón de seda das cores nacionais e/ou autonómicas.
Artigo 33º
Son competencias da Xunta de Goberno:
1. Convocar as reunións da Asemblea Xeral fixando a orde do día.
2. Propoñer á asemblea a elaboración ou modificación dos seus estatutos.
3. Informar os orzamentos, propoñer as cotas ordinarias e extraordinarias, e formular balances, contas, inventarios, memoria anual e plans de actuación para sometelos á Asemblea Xeral.
4. Defender os intereses profesionais e colexiais, desempeñando no seu ámbito a plena representación do colexio, sen prexuízo da delegación de todas ou parte das súas facultades.
5. Acordar e aplicar, de conformidade con estes estatutos e o regulamento disciplinario, as sancións que procedan.
6. Exercer cantas funcións lle correspondan ao colexio sempre que non estean expresamente reservadas á Asemblea Xeral, desenvolvendo, se é o caso, as liñas xerais que esta sinala.
Artigo 34º
A Comisión Permanente está composta polo presidente, o vicepresidente, o tesoureiro, o contador e polo secretario.
Os membros da Comisión Permanente serán nomeados pola Xunta de Goberno do colexio, órgano a que tamén lle corresponderá acordar o cesamento, renovación e substitución destes cargos. Salvo acordo en contra, o cesamento nun cargo da Comisión Permanente coincidirá co cesamento como membro da Xunta de Goberno.
3. Para ocupar un cargo na Comisión Permanente requírese encontrarse no exercicio activo da axencia comercial.
4. A Comisión Permanente reunirase, polo menos, unha vez ao mes.
Artigo 35º
Serán funcións da Comisión Permanente:
1. Preparar os traballos para a Xunta de Goberno.
2. Adoptar os acordos de trámite nos expedientes.
3. Exercer as funcións que lle poida delegar a Xunta de Goberno ou a Asemblea Xeral.
4. Administrar e xestionar o colexio coas limitacións que determine a Xunta de Goberno.
5. En xeral, executar os acordos da Xunta de Goberno. Acordar, en caso de urxencia, o que estime conveniente para o bo réxime do colexio, coa obriga de dar conta á Xunta de Goberno na primeira reunión que esta celebre, e, se é o caso, sometelo a ratificación ou validación: o uso desta facultade deberá facerse de forma restritiva e, no posible, informando previamente os membros da Xunta de Goberno.
Artigo 36º
Precisarase acordo da Asemblea Xeral de colexiados para a reforma ou modificación de calquera dos artigos dos presentes estatutos, reforma que non entrará en vigor ata que sexa visada pola consellería competente en materia de colexios profesionais e polo Consello Xeral de colexios.
Artigo 37º
A convocatoria, tanto para a Asemblea ordinaria como para a extraordinaria, terá que enviarse a todos os colexiados por escrito, con quince días de antelación, incluíndo a orde do día que conterá os asuntos que se vaian tratar, non se podendo adoptar acordos sobre temas non incluídos nesta. Nas asembleas xerais extraordinarias só poderán tratarse aqueles asuntos que motiven especialmente a súa convocatoria.
Artigo 38º
Os colexiados que o desexen poderán formular proposicións á Asemblea Xeral, con polo menos cinco días de antelación á celebración desta, e terán que levar como mínimo, a sinatura de dez colexiados. Exceptúanse as proposicións incidentais ou cuestións de orde que se presenten durante a celebración da xunta por calquera dos seus asistentes.
Artigo 39º
As votacións serán ordinarias nominais ou secretas por papeletas, cando así o acorde a terceira parte dos asistentes á xunta ou o propoña o seu presidente.
Artigo 40º
Na Asemblea Xeral do colexio, da súa Xunta de Goberno ou comisión permanente, calquera membro poderá facerse representar por outro do mesmo órgano, mediante delegación especial escrita para cada reunión, sen que se poida desempeñar máis dunha delegación.
A aprobación de calquera asunto sometido a debate exixirá o voto favorable da metade máis un dos membros asistentes con dereito a voto, salvo para os casos en que estea fixada unha porcentaxe distinta.
Non poderán exercer o seu dereito a voto os colexiados que non estean ao corrente no pagamento das cotas ordinarias ou extraordinarias.
As votacións realizaranse da forma e pola orde que a Presidencia fixe, a cal decidirá se serán a man alzada, nominais ou secretas, salvo que afecten persoas, caso en que serán sempre secretas.
Por pedimento de polo menos a terceira parte dos asistentes, as votacións poderán ser nominais ou secretas, coa salvidade anterior en canto a estas últimas.
Artigo 41º
1. A todas as reunións de órganos de Goberno asistirá o secretario ou quen faga as súas funcións, que levantará a correspondente acta, que poderá ser aprobada polo propio órgano ao remate da reunión, ou no prazo de trinta días polos interventores nomeados en cada reunión con este obxecto, ou na seguinte sesión, podendo, non obstante, emitir o secretario certificación sobre os acordos específicos que se adoptasen, sen prexuízo da ulterior aprobación da acta.
2. Na acta figurará, por solicitude dos respectivos membros do órgano, o voto contrario, a súa abstención e os motivos que a xustifiquen ou o sentido do seu voto favorable. Así mesmo, calquera membro ten dereito a solicitar a transcrición íntegra da súa intervención ou proposta, sempre que achegue no acto, ou no prazo que sinale o presidente, o texto que se corresponda fielmente coa súa intervención, facéndose así constar na acta ou uníndoselle unha copia a esta.
3. Os membros que discrepen do acordo maioritario poderán formular voto particular por escrito no prazo de corenta e oito horas, que se incorporará ao texto aprobado.
4. Cando os membros do órgano voten en contra ou se absteñan, quedarán exentos da responsabilidade que, se é ocaso, poida derivarse dos acordos.
5. Nas certificacións de acordos adoptados emitidas con anterioridade á aprobación da acta farase constar expresamente tal circunstancia.
Artigo 42º
1. O presidente do colexio terá as seguintes facultades e atribucións:
a) Exercer, en virtude do seu cargo e sen prexuízo da representación colectiva da Xunta de Goberno, a representación do colexio.
b) Asumir a alta dirección do colexio, e dos servizos colexiais en cantos asuntos o requiran, de acordo coas normas da Asemblea Xeral e a Xunta de Goberno.
c) Convocar a Comisión Permanente e a Xunta de Goberno.
d) Presidir as reunións que celebren os órganos de Goberno do colexio e comisións deste.
e) Contar, tanto na Xunta de Goberno como na Comisión Permanente, se é o caso, con voto dirimente se se producise empate nas votacións dos membros asistentes á respectiva reunión.
f) Asinar ou autorizar co seu visto e prace, segundo proceda, as actas, certificacións, informes, circulares e normas xerais.
g) Ordenar os pagamentos que se teñan que realizar con cargo aos fondos do colexio e autorizar a disposición dos fondos das contas ou depósitos, unindo a súa sinatura á do tesoureiro.
h) Delegar no vicepresidente cometidos concretos.
3. Correspóndelle ao vicepresidente substituír o presidente en caso de ausencia, enfermidade ou vacante, coas mesmas facultades e atribucións; así como levar a cabo todas aquelas funcións colexiais que lle encomende ou delegue o presidente.
Artigo 43º
1. O secretario poderá ser un membro da Xunta de Goberno ou unha persoa ao servizo do colexio; neste caso terá voz, pero non voto nos órganos de goberno dos que forme parte e a súa designación e cesamento corresponderá á Xunta de Goberno.
2. Son funcións do secretario do colexio:
a) Asistir ás reunións con voz e voto, salvo no caso previsto no punto anterior.
b) Efectuar a convocatoria das sesións dos órganos colexiados por orde do seu presidente, así como as citacións aos membros deste.
c) Recibir os actos de comunicación dos membros do órgano colexiado e, polo tanto, as notificacións, pedimento de datos, rectificacións ou calquera outra clase de escritos dos que deba ter coñecemento.
d) Preparar o despacho dos asuntos, redactar e autorizar as actas das sesións.
e) Expedir certificacións das consultas, ditames e acordos aprobados.
f) Redactar as actas e correspondencia oficial, dirixindo os traballos administrativos do colexio, así como o arquivo e custodia da documentación.
g) Desempeñar a xefatura directa e inmediata de todos os servizos colexiais e das persoas afectas a estes.
h) Cantas outras funcións sexan inherentes á súa condición de secretario.
2. A decisión sobre a substitución temporal do secretario en supostos de vacante, ausencia ou enfermidade será realizada pola Xunta de Goberno.
Artigo 44º
1. Ao tesoureiro corresponderalle a custodia e responsabilidade dos fondos da corporación, a execución ou efectividade dos cobramentos e pagamentos, levando para o efecto o oportuno libro de caixa e a autorización, xunto coa sinatura do presidente, das disposicións de fondos. En caso de vacante, ausencia ou enfermidade do tesoureiro, a súa sinatura poderá ser substituída pola de quen estatutariamente se determine.
2. Corresponderalle ao contador a intervención de todos os documentos contables, así como a redacción, para o seu exame e formulación pola Xunta de Goberno, dos balances, contas, orzamentos e de calquera estudo económico que se lle encargue pola comisión permanente ou a Xunta de Goberno.
3. Por acordo da Xunta de Goberno poderán acumularse nunha soa persoa os cargos de tesoureiro e contador, con todas as súas funcións.
TÍTULO VIII
Da eficacia dos actos e acordos
Artigo 45º
1. Os acordos adoptados polos órganos colexiais, a excepción dos que impoñan sancións en virtude da aplicación do réxime disciplinario os cales non se executarán mentres non sexan firmes, consideraranse executivos desde a súa adopción sen más requisito que a súa notificación cando proceda e salvo que dos seus propios termos resulten sometidos a prazo ou condición de eficacia.
2. Os estatutos colexiais e as súas modificacións, así como os restantes acordos de alcance xeral asimilables a aqueles polo seu contido e a extensión dos seus efectos, entrarán en vigor aos vinte días naturais da súa publicación no boletín ou circular colexial, salvo que expresamente se estableza neles outro termo.
3. Deberán notificarse as resolucións e acordos particulares, ou que afecten os dereitos ou intereses dos colexiados. A notificación deberá realizarse no prazo de dez días a partir da data en que o acto fose ditado por calquera medio que permita ter constancia da recepción polo interesado ou o seu representante, así como da data, a identidade e o contido do acto notificado, con indicación dos recursos que proceden e os prazos para interpoñelos.
Artigo 46º
Contra os actos emanados dos colexios poderá interpoñerse recurso de alzada ante o consello xeral de non haber consello autonómico ou se a Lei autonómica nesta materia non establece un sistema especial. O recurso será presentado polos colexiados ou particulares interesados no prazo dun mes contado a partir do día seguinte a aquel en que teña lugar a notificación do acto contra o que se recorre, se o acto fose expreso. Se non o fose, o prazo será de tres meses e contarase a partir do día seguinte a aquel en que se produzan os efectos do silencio.
Artigo 47º
O recurso de alzada, formalizarase, tramitarase e resolverase na forma prevista na la Lei 30/1992, do 26 de novembro, de réxime xurídico das administracións públicas e do procedemento administrativo común.
A lexitimación activa para o recurso contencioso-administrativo axustarase o disposto na Lei 29/1998, do 13 de xullo, reguladora da xurisdición contencioso-administrativa.
TÍTULO IX
Da elección dos membros da Xunta
de Goberno do colexio
Artigo 48º
A designación de cargos na Xunta de Goberno do colexio terá carácter electivo e de orixe representativa, axustado aos máis claros principios democráticos, mediante votación directa, libre e secreta de todos os colexiados, sempre que se encontren no exercicio dos seus dereitos como tales ao corrente das súas obrigas e non suxeito a ningún expediente polo colexio.
Artigo 49º
Serán elixibles aqueles colexiados que, gozando da condición de electores, conten polo menos cun ano de antigüidade no colexio e sexan proclamados de acordo coas normas e condicións regulamentariamente establecidas.
Artigo 50º
O voto dos colexiados electores exercerase persoalmente en forma secreta, ou por correo na forma que acorde a xunta electoral, quen redactará para estes efectos as normas electorais oportunas que para o exercicio do voto teñan que rexer en cada convocatoria.
Artigo 51º
A convocatoria de elección cuxas datas sinalará o consello xeral para todos os colexios de España, sempre que no exercicio corresponda renovación parcial ou total da Xunta de Goberno, farase polo menos con trinta días naturais de antelación á data en que se teña que celebrar.
Artigo 52º
Simultaneamente á publicación da convocatoria, o secretario de cada colexio ordenará publicar nos locais destas listas dos colexiados con dereito a voto. As listas comprenderán os colexiados inscritos no primeiro día do mes natural anterior a aquel en que se publique a convocatoria.
Contra as inclusións ou exclusión das listas, poderá formularse recurso polos interesados no prazo improrrogable de 3 días, a partir da data da convocatoria, resolvéndose ao cabo doutros dous pola xunta electoral do colexio, sen ulterior recurso.
O colexio nomeará a súa Xunta Electoral, formada por un presidente, un secretario e un vogal, insaculados entre todos os colexiados que figuren no censo de electores do colexio, que será o órgano que, alleo á Xunta de Goberno, e pola súa delegación recibirá en cada tempo electoral, competencias para resolver todas as cuestións que se presenten na xurisdición dos trámites electorais.
No caso de que entre os colexiados insaculados ou os seus substitutos non chegase a formarse a xunta electoral por falta de aceptación ou inasistencia dos seus membros, esta poderá completarse con vogais da Xunta de Goberno, designados por sorteo aos que non afecte incompatibilidade no proceso electoral.
Artigo 53º
A proclamación de candidatos, para membros da Xunta de Goberno, farase polo menos con vinte días naturais de antelación á data fixada para a celebración das eleccións, e aqueles colexiados que aspiren a ser elixidos, solicitarán a súa proclamación como candidatos, en carta asinada por dez colexiados e o candidato que se presente.
Artigo 54º
Recibidas de conformidade as solicitudes para tomar parte como candidatos na elección, e unha vez constatado o cumprimento dos requisitos de elixibilidade, a xunta electoral declararaos formalmente proclamados no prazo previsto no artigo anterior. A campaña electoral de cada candidato non poderá dar comezo ata que se efectúe a súa proclamación, finalizando antes das vinte e catro horas do día anterior á data do acto da elección, desenvolvéndose de tal forma, que ofreza a cada un dos proclamados iguais oportunidades.
Os gastos de publicidade e propaganda correrán por conta de cada candidato.
No caso de que fose proclamado un só candidato para cada cargo a renovar estatutariamente ou por vacante, quedará suspendida a convocatoria de eleccións, proclamándose electos os candidatos.
Artigo 55º
O acto da elección celebrarase no domicilio do colexio, en atención ao posible número de votantes, podendo constituírse varias mesas distribuídas por orde alfabética de apelidos para facilitar o desenvolvemento da elección.
Artigo 56º
A mesa de elección ou as das outras que poidan constituírse para facilitar a emisión do voto conforme se indica nos artigos anteriores, estarán integradas por un presidente e dous adxuntos designados por insaculación entre todos os compoñentes do censo do colexio. Insacularanse, tamén, un número de suplentes para as posibles renuncias ou imposibilidade dos que resulten elixidos no sorteo.
Artigo 57º
Os candidatos terán dereito a designar, cada un deles por escrito, un ou dous interventores dentro dos colexiados do mesmo censo e que estean ao día nas súas obrigas corporativas, os cales asistirán ao desenvolvemento da elección, formando parte da mesa. A designación destes interventores terá que facerse, polo menos, vinte e catro horas antes do día sinalado para a elección, non admitíndose designación de interventores pasado o dito prazo.
Artigo 58º
No anuncio de convocatoria que deberá remitirse pola Xunta de Goberno a todos os colexiados, indicarase o día en que a elección vaia ter lugar, con indicación clara da hora de comezo e peche da elección, terminada a cal se efectuará a apertura dos sobres enviados por correo, procedéndose entón a verificar o escrutinio do que se levantará a oportuna acta, que asinarán o presidente e os adxuntos, así como os interventores que o desexen.
Artigo 59º
Nas papeletas, en papel en branco, constarán con toda claridade o nome e apelidos dos candidatos que aspiren a ser elixidos, tanto para presidente como para membros de Xunta de Goberno, sen admitir maior número dos cargos a cubrir e sen que se admitan emendas ou rascadas que poidan ofrecer dúbida sobre a identidade do candidato.
Artigo 60º
Terminado o acto do escrutinio, o presidente declarará electos aqueles candidatos que obtivesen máis votos, procedéndose a redactar a acta na forma sinalada no artigo 58º, e queimando ou destruíndo totalmente, acto seguido, as papeletas depositadas na urna e as que fosen recibidas por correo.
Artigo 61º
Dentro do prazo de quince días despois da celebración das eleccións procederase á toma de posesión dos candidatos electos, e se algún deles deixara de presentarse a dita toma de posesión ou renunciara a ser elixido, será proclamado o candidato con número de votos inmediatamente inferior.
En caso de igualdade de votos elixirase sempre o candidato de maior antigüidade no colexio.
Artigo 62º
Unha vez que tomasen posesión dos seus cargos os novos membros da Xunta de Goberno a que se referise a renovación total ou parcial desta, a Xunta de Goberno en pleno reunirase para o efecto de designar por votación entre eles quen ha de desempeñar os cargos da Comisión Permanente.
Ademais de designar os cargos da Comisión Permanente que estean vacantes, poderá remover e designar, tamén, o resto dos cargos da comisión permanente, en uso da facultade contida no parágrafo anterior.
Artigo 63º
Se desde a última elección celebrada para a renovación normal ou parcial da Xunta de Goberno, se producira algunha vacante, esta poderá optar ou por convocar novas eleccións parciais soamente polo período de tempo que quedase ata o ciclo de renovación normal ou ben poderá optar porque a dita vacante sexa provista provisionalmente, entre os colexiados máis antigos, sempre que non estivesen en situación de imposibilidade física para desempeñala.
TÍTULO X
Do cesamento nos cargos da Xunta de Goberno
Artigo 64º
Todos os compoñentes da Xunta de Goberno do colexio cesarán nos seus cargos ao cumprirse o período de mandato para o que foron elixidos, a non ser que fosen obxecto de reelección.
Igualmente cesarán no desempeño do cargo, por dimisión voluntaria aceptada pola Xunta de Goberno por proposta do presidente do colexio.
Producirase tamén o cesamento automático no exercicio dos cargos da Xunta de Goberno, cando o interesado deixe de exercer activamente a profesión ou solicite a súa baixa no colexio.
Artigo 65º
Á parte das causas mencionadas no artigo anterior, os membros da Xunta de Goberno poderán tamén ser cesados no desempeño dos seus cargos por abandono de funcións, cando non se desempeñe o cargo coa dedicación e asiduidade exixibles.
Así mesmo, considerándose obrigatoria a asistencia ás reunións da Xunta de Goberno e da comisión permanente, presumirase que se renuncia ao cargo polo simple feito de deixar de asistir a tres sesións consecutivas ou a cinco alternas no prazo dun ano, sen xustificar debidamente a inasistencia. Neste caso bastará un oficio do presidente do colexio comunicándolle ao interesado o cesamento regulamentario, para que quede vacante o cargo non atendido, podendo procederse á provisión do mesmo na forma prevista regulamentariamente.
Cesarán igualmente por exercicio indebido de funcións. Entenderase que existe exercicio indebido de funcións, cando estas se realicen en detrimento do prestixio do colexio ou en prexuízo dos seus intereses económicos e patrimoniais ou con propósito de lucro indebido por parte dos interesados.
Artigo 66º
Para que poida ser acordado o cesamento ao concorrer os motivos a que se refire o artigo anterior, exixirase a instrución dun expediente, adoptado por acordo da Xunta de Goberno. Terminada a instrución do expediente, remitirase ao consello xeral de colexios que resolverá en definitiva.
Se o inculpado fora o presidente do colexio, o acordo de formación de expediente adoptarase polas dúas terceiras partes dos compoñentes da Xunta de Goberno, comunicándollo ao consello xeral ou ao consello autonómico, se é o caso, para que este acorde a súa suspensión no exercicio das funcións presidenciais, sendo substituído polo vicepresidente, a quen incumbirá entón a instrución do expediente, concluído o cal se remitirá igualmente ao consello xeral para a súa resolución definitiva.
Artigo 67º
Poderase propoñer a censura de calquera membro da Xunta de Goberno, ou conxuntamente a de varios ou todos, mediante proposta subscrita por un número de colexiados que represente, polo menos, o 10% dos censados ou o 15% se se propuxese a censura do presidente ou da maioría da Xunta de Goberno.
A proposta presentarase e tramitarase conxuntamente para todos aqueles electores que estean afectos pola dita censura.
Non poderá propoñerse a censura de ningún membro da Xunta de Goberno ata transcorridos seis meses desde a súa toma de posesión.
Presentada a moción de censura e verificado o cumprimento dos seus requirimentos, debaterase en Asemblea Xeral extraordinaria, que deberá celebrarse dentro dos trinta días seguintes ao da súa presentación.
O debate comezará pola defensa da moción de censura, que corresponderá ao primeiro dos seus asinantes. Concluído o debate, a moción someterase á decisión dos colexiados mediante votación convocada para o efecto e que se desenvolverá durante os tres días hábiles seguintes ao de celebración da Asemblea Xeral extraordinaria.
A votación realizarase segundo o establecido para as eleccións, sen que caiba voto por correo.
Os votos emitiranse en favor ou en contra da moción, sen que poidan os que voten a favor excluír da censura a ningún daqueles para os que se propuxese conxuntamente.
Se a participación na consulta non acada as porcentaxes exixidas neste mesmo artigo para permitir a proposición da moción de censura, esta entenderase rexeitada sen necesidade de proceder ao escrutinio.
Se se acada a participación mínima indicada, será precisa a maioría de dous terzos dos votos validamente emitidos para a aprobación da moción.
Se a moción non fose aprobada, non poderá presentarse ningunha outra ata transcorrido un ano desde a votación, aínda que afectase outros integrantes distintos da Xunta de Goberno.
Aprobada a moción de censura, cubriranse as vacantes segundo o disposto estatutariamente para a substitución dos cargos electos polos suplentes, salvo que se censurase o presidente ou a maioría da Xunta de Goberno, nese caso convocaranse eleccións colexiais.
O proceso da moción de censura, no que á votación se refire, será controlado por unha xunta electoral elixida mediante insaculación para o efecto.
Tamén se designarán por insaculación os integrantes das mesas precisas, nas que se poderán designar interventores polos propoñentes da moción e polos censurados.
TÍTULO XI
Dos gastos de viaxe e representación
Artigo 68º
Se os recursos económicos do colexio o consenten, poderá acordarse pola Xunta de Goberno a concesión de gastos de representación do presidente e dos cargos de sinatura, que os percibirán xustificando documentalmente o emprego destes.
Artigo 69º
Os titulares dos cargos da Xunta de Goberno ou calquera outro colexiado a quen se lle encomende unha xestión a realizar fóra do seu domicilio habitual, seralle reintegrado o importe dos gastos sufridos no desempeño da xestión encomendada ou axudas de custo, cuxo importe será o que reflictan os orzamentos aprobados pola Xunta de Goberno, e se utilizase vehículo da súa propiedade, a quilometraxe estipulada.
En ningún caso o colexio sufragará ningún gasto orixinado polo desprazamento de calquera membro da Xunta de Goberno desde o seu domicilio ata a sede colexial ou viceversa.
TÍTULO XII
As seccións de especializados
Artigo 70º
Como órgano colaborador da Xunta de Goberno e especialmente do seu presidente, o colexio poderá constituír seccións de especializados, agrupando no seo destas aqueles axentes comerciais que desempeñen a representación ou mandato dunha determinada rama da industria ou o comercio. Os colexiados poderán solicitar a súa inscrición na sección ou seccións que lles corresponda conforme a súa actividade específica ou principal, comunicándollo ao colexio, onde estarán actualizadas as seccións a que pertencen para maior eficacia e distribución de asuntos que afecten a especialidade profesional de cada colexiado.
Artigo 71º
As seccións constituídas no colexio serán as seguintes:
1. Alimentación e bebidas.
2. Artigos para o fogar (enxoval, electrodomésticos...).
3. Lecer (artigos de deporte, xogos, xoguetes...).
4. Xoiaría, bixutaría, reloxaría, óptica.
5. Produtos químicos e visitadores médicos.
6. Téxtiles e coiro (tecidos, panos, calzados...).
7. Papel e cartón (materias primas, editoriais, embalaxes).
8. Gran maquinaria (máquinas, ferramentas, motores...).
9. Ferraxaría e ferramentas pequenas.
10. Construción, obras públicas e instalacións.
11. Minerais, metalurxia (siderurxia, fundición chatarras...).
12. Prestacións de servizos (publicidade, servizos financeiros...).
13. Madeira, mobles e decoración.
14. Informática, comunicacións e novas tecnoloxías.
Á súa vez, cada sección estará formada por grupos de produtos ou subseccións, segundo estableza a Xunta de Goberno.
Esta clasificación poderá ser modificada pola Xunta de Goberno, cando o aconsellen mercados, novas tecnoloxías ou outros factores que así o determinen.
Artigo 72º
As seccións de especializados constarán dun presidente e dun secretario, elixidos por votación directa e secreta entre todos os que constitúen a respectiva sección, na forma prevista nestes estatutos para os cargos de Xunta de Goberno. Os ditos cargos durarán catro anos, renovándose pola metade cada dous. A reunión destas seccións poden orixinarse por instancia da Xunta de Goberno, ou polos presidentes de tales seccións, cantas veces sexan convenientes.
Como elementos asesores da Xunta de Goberno, os presidentes, que desempeñarán a representación da súa sección respectiva exercendo o labor de coordinación entre estas e o resto de órganos colexiais, poden ser citados, como asesores da Xunta de Goberno, ás reunións desta, cando sexan necesarios, con voz, pero sen voto.
Presumirase que renuncian aos seus cargos se deixaran de asistir a tres reunións no prazo dun ano, sen xustificar debidamente a súa inasistencia.
As seccións reuniranse tras convocatoria escrita, sempre que o propoña o seu presidente ou o solicite por escrito a quinta parte dos seus compoñentes, logo de comprobación das súas sinaturas. En todo caso deberán reunirse polo menos dúas veces ao ano, unha por semestre natural, levantando acta da sesión, que se lerá en reunión da Xunta de Goberno.
As reunións de seccións ou subseccións celebraranse na sede colexial, logo de solicitude escrita do día e hora da súa celebración, cun prazo de comunicación, de polo menos quince días.
Ás mencionadas reunións ten dereito a asistir o presidente do colexio e/ou un membro da Xunta de Goberno designado por el.
Ao finalizar o ano e con carácter preceptivo, elaborarase un informe no que se plasmará a actividade desenvolvida nas sesións celebradas, cuxo resumo poderá servir de elemento de xuízo á Xunta de Goberno, para redactar a memoria anual.
Artigo 73º
As seccións de especializados terán as seguintes funcións:
a) Reunirse periodicamente para celebrar cambios de impresións sobre o mercado do artigo ou artigos a que se refire o contido da sección, achegando as experiencias recollidas, así como a situación e flutuacións do dito mercado.
b) Informar a Xunta de Goberno sobre aqueles datos estatísticos, etc., que se refiren ao mercado ou ramo de cada sección, para que poidan servir de elemento de xuízo á Xunta de Goberno no cumprimento dos fins propios do colexio.
c) Estudar a posibilidade de sinalamento de tipos mínimos de comisión establecidos segundo o uso e o costume do mercado, para cada artigo ou grupo de artigos a que se estenda a competencia da sección, procurando que tales tipos mínimos sexan respectados sen dar lugar a competencias ilícitas ou desleais.
d) Redactar os modelos de contrato de representación para cada especialidade ou grupo de especialidades, procurando que o modelo tipo do dito contrato, sexa o adoptado en todos os contratos de representación que se celebren polos interesados.
e) Recoller información sobre intrusismo, clandestinidade ou incompatibilidades nos sectores da súa especialidade, comunicándoa co maior número de probas e detalles á Xunta de Goberno do colexio. Informar daquelas empresas e clientes de dubidosa solvencia ou que obrasen reiteradamente con mala fe.
f) Calquera outra iniciativa que se estime beneficiosa para os intereses específicos da sección ou as xerais do colexio, elevándoa a coñecemento do presidente deste.
TÍTULO XIII
Das comisións auxiliares
Artigo 74º
Poderán constituírse no colexio comisións auxiliares da Xunta de Goberno, integradas por membros desta, ou por colexiados que se adscriban a elas por decisión da presidencia do colexio. Terán voto nestas os membros da comisión que desempeñen o carácter de membros da Xunta de Goberno, mentres que os restantes só terán voz nelas.
Artigo 75º
Estas comisións auxiliares, sen prexuízo de poder ser aumentadas ou complementadas con outras, serán como mínimo as seguintes:
a) De admisión, clandestinidade e incompatibilidades.
b) De cultura profesional: formación e publicacións. Biblioteca-boletín do colexio.
c) Comisión Revisora de Contas e Orzamentos.
d) Comisión Deontolóxica Réxime Disciplinario e Sancións.
e) De persoal e servizos.
Artigo 76º
Cada unha destas comisións poderá ser presidida por un membro da Xunta de Goberno, en quen delegue a presidencia do colexio, a non ser que asista a elas persoalmente. A presidencia da Comisión de Persoal e Servizos corresponderá sempre ao secretario.
Artigo 77º
As comisións auxiliares poderán designar un secretario, así como a adscrición ás mesmas daqueles funcionarios do colexio cuxa asistencia se considere necesaria ás reunións que celebren, sen dereito a voz nin voto nas mesmas, intervindo só con carácter informativo, cando para isto sexan requiridos.
Artigo 78º
O colexio deberá ser auditado, cando se produza a renovación ordinaria, total ou parcial, dos seus órganos directivos, sen prexuízo da función fiscalizadora que corresponde aos organismos públicos legalmente habilitados para iso.
Para tales efectos, a Xunta de Goberno designará unha comisión auditora composta por dous membros, insaculados entre todos os colexiados que figuren no censo de electores do colexio, tendo como misión o exame e comprobación do estado administrativo e contable do colexio.
TÍTULO XIV
Do persoal e servizos
Artigo 79º
Ao servizo dos colexiados e da Xunta de Goberno do colexio, organizarase a súa propia oficina administrativa.
Artigo 80º
O réxime de excedencias, retribución e disciplina do persoal, acomodarase ao disposto por acordo da Xunta de Goberno, naqueles casos en que non estivese en contradición coas leis laborais.
Artigo 81º
A xefatura do persoal do colexio e dos servizos encomendados ao mesmo desempeñaraa sempre o secretario ou vogal que o substitúa en caso de enfermidade, dimisión, ausencia, cesamento, etc.
Artigo 82º
A Xunta de Goberno terá liberdade para determinar o horario de traballo, dentro dos límites sinalados na xornada legal. Corresponderá así mesmo á Xunta de Goberno, por proposta do secretario, a concesión de anticipos, premios en metálico, recompensas honoríficas e calquera outra clase de retribucións extraordinarias en atención aos servizos que realicen.
Artigo 83º
Os servizos de biblioteca, sala de traballo, cursos, ofertas de representación, etc. acomodaranse ao horario e condicións que sinale para isto a Xunta de Goberno, inspirándose sempre nas normas que rendan a súa maior eficacia en beneficio dos colexiados.
O Servizo de Asesoría Xurídica poderá ser do cadro de persoal ou contratado en réxime de arrendamento de servizos, establecéndose no primeiro caso a obrigada permanencia do letrado nas oficinas do colexio, e, no segundo, no propio despacho ou estudo do dito letrado.
Artigo 84º
Os membros do cadro de persoal, non poderán ser desposuídos do seu cargo, sen a instrución do oportuno expediente con audiencia do interesado, que será resolto pola Xunta de Goberno.
TÍTULO XV
Do réxime económico dos colexios
Artigo 85º
O sostemento económico do colexio farase a expensas dos colexiados, mediante o pagamento da cota mensual ou trimestral establecida por acordo da Asemblea Xeral por proposta da Xunta de Goberno, e en todo caso o Consello Xeral determinará a cota mínima exixible a todos os colexiados, cumprindo acordo da Asemblea Xeral do consello.
Artigo 86º
Dos recursos colexiais, detraerase obrigatoriamente a porcentaxe que se sinale pola normativa colexial, para o sostemento do Consello Xeral e, se é o caso, do consello autonómico. O colexio estará obrigado a pagar a súa achega ao consello xeral por trimestres vencidos, dentro dos quince primeiros días hábiles do seguinte trimestre.
Artigo 87º
Poderán tamén figurar entre os ingresos do colexio, os dereitos que perciba por servizos prestados por requirimento dos colexiados ou de terceiras persoas, ou por certificacións expedidas. Igualmente figurarán entre os ingresos do colexio, toda clase de donativos, herdanzas ou legados que se institúan ao seu favor, así como a percepción das rendas e intereses do seu patrimonio.
TÍTULO XVI
Das faltas de disciplina
Artigo 88º
De conformidade co establecido no artigo 6, letra g) da Lei 2/1974, de colexios profesionais, correspóndelle ao colexio a competencia para exixir as responsabilidades disciplinarias en que poidan incorrer os colexiados, en caso de infracción dos seus deberes colexiais, sen prexuízo da responsabilidade civil ou penal exixible a estes.
Artigo 89º
1. Non poderán sancionarse os feitos que fosen sancionados penalmente, nos supostos en que exista identidade de suxeitos, de accións e de fundamentos.
2. Iniciado o procedemento sancionador, se o instrutor aprecia que a presunta infracción pode ser constitutiva de delito ou falta penal, poñerao inmediatamente en coñecemento do órgano que ordenase a incoación do expediente para que este o poña en coñecemento do Ministerio Fiscal e suspender o procedemento disciplinario ata que recaia sentenza firme no proceso penal.
3. Reiniciada a tramitación do expediente disciplinario, tras a suspensión acordada no suposto previsto no parágrafo anterior, a resolución que se emita deberá respectar os feitos determinantes do pronunciamento xudicial.
Artigo 90º
A responsabilidade disciplinaria exixirase a través do correspondente expediente, axustado ao regulamento disciplinario aprobado polo colexio. Á falta deste regulamento, axustarase ao regulamento disciplinario aprobado polo Consello Xeral.
Artigo 91º
As penas e sancións derivadas do exercicio profesional que impoñan os tribunais aos axentes comerciais faranse constar no seu expediente persoal, salvo no caso de que a Xunta de Goberno o estime improcedente.
As sancións disciplinarias corporativas faranse constar, en todo caso, no expediente persoal do colexiado.
Artigo 92º
As faltas que poden levar aparelladas sancións clasifícanse en moi graves, graves e leves.
1. Son faltas moi graves:
a) O exercicio da profesión de axente comercial en calquera das súas modalidades por toda persoa que polo desempeño das súas funcións, sexan estas de índole oficial ou privada, poida exercer coacción ou gozar de privilexio para a compravenda de mercadorías ou o encargo de servizos.
b) O incumprimento das obrigas contraídas co empresario ou empresarios por cuxa conta actúe, tanto de lealdade, como na dimensión económica e profesional do seu contrato.
c) O abuso de poder ou lucro ilícito no desempeño de cargos colexiais.
d) O encubrimento ou complicidade no intrusismo profesional.
2. Son faltas graves:
a) O incumprimento dos acordos adoptados polo consello xeral, polos consellos autonómicos ou polo colexio. Estes acordos non poderán ir en contra do establecido no presente estatuto.
b) A lesión deliberada da imaxe e o bo nome dos seus competidores no ámbito da axencia comercial.
c) A competencia desleal, unha vez que fose cualificada como tal pola xurisdición competente.
d) A neglixencia e desinterese habitual no cumprimento das obrigas inherentes ao cargo para o que fose elixido polos seus compañeiros.
e) A reincidencia, por comisión no termo dunha ou de máis dunha falta leve cando así fose declarada por resolución firme.
3. Son faltas leves:
a) Entorpecer deliberadamente as reunións dos órganos colexiais.
b) Non facilitar ao colexio os datos ou información que se solicite no cumprimento das súas funcións.
Artigo 93º
As sancións disciplinarias que poidan impoñerse como consecuencia das infraccións previstas, son as seguintes:
1. Por faltas moi graves:
a) A suspensión da condición de colexiado por un prazo de tres meses a dous anos.
b) A perda do cargo que desempeñe nos órganos colexiais.
2. Por faltas graves:
a) A suspensión da condición de colexiado por un prazo non superior a tres meses.
b) A perda do cargo que desempeñe nos órganos colexiais.
3. Por faltas leves:
Apercibimento por escrito.
Artigo 94º
1. Correspóndelle o exercicio da competencia disciplinaria, á Xunta de Goberno do colexio respecto dos seus colexiados.
2. Os acordos de suspensión por máis de seis meses deberán ser adoptados pola Xunta de Goberno do colexio, mediante votación secreta e coa conformidade, polo menos, de dúas terceiras partes dos membros asistentes.
3. As faltas leves sancionaranse polos órganos competentes e, no seu nome, pola comisión permanente destes. O expediente axustarase ao procedemento simplificado dos artigos 23 e 24 do Regulamento de procedemento para o exercicio da potestade sancionadora, aprobado por Real decreto 1398/1993, do 4 de agosto.
4. A Xunta de Goberno do colexio, remitirá ao consello xeral e, se é o caso, ao consello autonómico, testemuño dos seus acordos de condena nos expedientes sobre responsabilidade disciplinaria dos axentes comerciais por faltas graves ou moi graves.
Artigo 95º
1. As faltas determinantes de sanción disciplinaria corporativa prescribirán, se son leves, aos dous meses: se son graves, ao ano: e se son moi graves, aos dous anos, dos feitos que as motivaron.
2. Os sancionados poderán pedir a súa rehabilitación, coa conseguinte cancelación da nota do seu expediente persoal, ao órgano corporativo que impuxo a sanción.
3. Os colexios remitirán ao Consello Xeral, e no seu caso ao autonómico, testemuño das súas resolucións nos expedientes de rehabilitación que coñezan; e de igual forma procederán os consellos cos colexios nos casos dependentes da súa competencia.
Artigo 96º
No non previsto neste capítulo aplicarase o réxime contido no título IX da Lei de réxime xurídico das administracións públicas e do procedemento administrativo común, sobre a potestade sancionadora.
TÍTULO XVII
Das recompensas e distincións
Artigo 97º
Correspóndelle ao colexio ou ao consello xeral, por proposta do colexio (para as mencións ou distincións de ámbito nacional), a concesión de recompensas ou distincións a aqueles colexiados ou terceiras persoas que se distinguisen notablemente no exercicio da profesión ou en defensa e divulgación da función atribuída a esta.
Artigo 98º
As recompensas que poderán concederse serán a medalla ao mérito profesional en calquera das súas categorías de ouro, prata e bronce, acompañada do respectivo diploma de acordo coas normas contidas no regulamento de concesión desta medalla que será redactado polo Consello Xeral, ou ben de acordo coas normas aprobadas pola Asemblea Xeral de colexiados no caso de distincións de ámbito local.
A concesión da medalla poderá facerse tamén a título póstumo, como recoñecemento aos méritos contraídos polo interesado, ou naqueles casos de falecemento sobrevido en accidente profesional.
Artigo 99º
Poderá tamén ser outorgada a condición de colexiado de honor ou de presidente de mérito a aqueles colexiados ou particulares que sexan acredores desa distinción.
TÍTULO XVIII
Da nulidade dos actos da Xunta
de Goberno do colexio
Artigo 100º
Serán nulos de pleno dereito os actos dos órganos corporativos en que se dean algún dos supostos enumerados no artigo 62.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 101º
Serán anulables os actos que incorran en calquera infracción do ordenamento xurídico, incluso a desviación de poder.
TÍTULO XIX
Da disolución do colexio
Artigo 102º
1. Procederá instar a disolución do colexio cando concorran algúns dos seguintes supostos:
a) Por insuficiencia dos recursos dispoñibles para dar cumprimento aos fins e funcións do colexio.
b) Por calquera outra causa distinta das anteriores que non sexa contraria ás disposicións legais de aplicación.
c) Por falta de colexiados que non permita cubrir os postos previstos na Xunta de Goberno.
2. Sen prexuízo de que en cada caso se estableza legalmente a disolución acordada en Asemblea Xeral pola maioría de dúas terceiras partes, do número legal de membros.
3. Durante o trámite de disolución ou mentres dure o proceso de liquidación o colexio conservará a súa personalidade xurídica. Durante ese tempo deberá engadir ao seu nome a frase «en liquidación».
4. O acordo de disolución será exposto ao público no Diario Oficial de Galicia e no xornal de maior difusión da comunidade autónoma.
Artigo 103º
1. Disolto o colexio abrirase un período de liquidación actuando como comisión liquidadora a que designe para o efecto o Pleno da Xunta de Goberno. O número de liquidadores será sempre impar.
2. Durante o período de liquidación observaranse as disposicións destes estatutos en canto ao réxime de convocatorias e celebracións de sesións dos seus órganos do colexio, os que lles darán conta aos liquidadores da marcha da liquidación para que acorden o que conveña ao interese común.
3. A comisión liquidadora terá atribuídas as mesmas funcións que a normativa sobre liquidación de sociedades que lles outorga aos liquidadores.
4. Os liquidadores farán chegar periodicamente a coñecemento dos colexiados e acredores, polos medios que en cada caso se estimen máis eficaces do estado de liquidación.
5. Finalizada a liquidación, os liquidadores formarán o balance final e determinarán o activo social sobre o que o destino deberá adoptar o acordo en Asemblea Xeral. O dito balance e o seu destino poderá ser impugnado polos colexiados, mediante interposición do recurso ao que se faga referencia. A resolución será competencia da Asemblea Xeral no prazo de quince días a partir do seguinte a aquel en que finalice o prazo para interposición de recursos. Resoltos os recursos ou acordo anterior será definitivo e porá fin á vía administrativa.
TÍTULO XX
Disposicións derradeiras
Primeira.
A interpretación destes estatutos, en caso de dúbida, corresponderá ao Consello Xeral, oído este, á Asemblea Xeral do colexio.
Segunda.
Queda derrogado o anterior Regulamento de réxime interior.
Anexo final
Do desenvolvemento da Asemblea
Xeral de Colexiados
Artigo 1º
O presidente do colexio será a máxima autoridade na Asemblea Xeral de Colexiados e terá por misión:
a) Presidir e dirixir os debates.
b) Facer respectar os estatutos.
c) Defender o dereito de todos os colexiados a expresarse libremente, sempre dentro das normas elementais de convivencia.
Artigo 2º
O secretario do colexio anotará os pedimentos de palabra para que o presidente a conceda por orde rigorosa de pedimento.
Artigo 3º
O secretario do colexio ocuparase da lectura da acta anterior, se fose mester, e de levantar a correspondente á Asemblea Xeral que se está celebrando, a cal asinará co visto e prace do presidente, e no seu caso dos interventores; trasladándoa á Xunta de Goberno para os efectos oportunos.
Artigo 4º
Finalizada a lectura da acta ou actas, o presidente preguntará á Asemblea Xeral se procede algunha obxección a esta. Se ninguén impugna a acta, nin total nin parcialmente, o presidente someteraa a aprobación. Se houbese algunha impugnación, abrirase debate para que a Asemblea Xeral determine o que proceda, anotándose as rectificacións que se acorden ás actas lidas na acta da Asemblea Xeral que se está celebrando.
Sen prexuízo do anterior, as actas tamén poderán aprobarse ao remate da asemblea, ou ben mediante interventores nomeados pola propia asemblea se así se previra, en cuxo caso, estes serán designados entre a maioría e entre a minoría das posturas ou sentido de voto concorrentes na asemblea.
Artigo 5º
Todo colexiado poderá facer uso da palabra no punto da orde do día correspondente, sendo contestado polo presidente ou polo membro da Xunta de Goberno que este designe. O colexiado poderá usar o dereito de réplica, por se non fora contestado adecuadamente nalgún punto ou estimara necesaria algunha aclaración; contestado novamente, e aclarada na súa totalidade a cuestión debatida, non poderá facer uso da palabra durante o discurso do punto aludido no debate.
Artigo 6º
Todo colexiado poderá facer proposicións por escrito, nos termos que indica o artigo 38º; que serán sometidas a discusión polo presidente, establecéndose dúas quendas a favor e dúas en contra, podendo rectificar ambas as partes.
Se o presidente o considera necesario poderá propoñer á Asemblea Xeral a limitación do tempo das intervencións.
Poderán así mesmo efectuar rogos e preguntas, que se contestarán pola Xunta de Goberno ou persoa a quen vaian dirixidas -na propia reunión ou por escrito dentro dos dez días seguintes á asemblea-, sen que a contestación orixine debate ningún.
Artigo 7º
Se no transcurso dos debates se apreciara que a presidencia non cumpre o seu cometido correcta e imparcialmente, calquera colexiado terá dereito a solicitar un voto de censura para a esta.
Este pedimento deberá facerse á presidencia e ser ratificado nese mesmo momento en votación a man alzada por, polo menos, o 10% dos colexiados asistentes.
Formulada esta cuestión, abriranse dúas quendas a favor e dúas en contra, procedéndose seguidamente á súa votación.
Se prosperase o voto de censura, a presidencia será ocupada polo vicepresidente do colexio, e sucesivamente polos vogais da Xunta de Goberno, por orde de numeración.
Artigo 8º
As votacións poden realizarse da seguinte forma:
Ordinaria: alzando un dos tres rótulos coas palabras si, non ou abstención que previamente se lles entregará aos asistentes.
Secreta: farase só cando un terzo da Asemblea Xeral, como mínimo, o considere necesario. Procederase a esta forma de votación depositando as papeletas individualmente nunha urna e o secretario dará conta do resultado do escrutinio.
Artigo 9º
En caso de empate nas votacións, estas repetiranse e se o resultado seguise sendo o mesmo, o presidente da Asemblea Xeral dirimirá a cuestión co seu voto de calidade.